ปภ.เร่งประสานหน่วยงานที่เกี่ยวข้อง ลงพื้นที่สำรวจและให้การช่วยเหลือผู้ประสบวาตภัยในพื้นที่ 3 จังหวัด
กรมป้องกันและบรรเทาสาธารณภัย รายงานมรสุมตะวันตกเฉียงใต้พัดปกคลุมทะเลอันดามัน ภาคใต้ และอ่าวไทยมีกำลังแรงขึ้น ส่งผลให้บริเวณทะเลอันดามันและอ่าวไทย มีฝนฟ้าคะนอง คลื่นสูงและลมกระโชกแรง ทำให้เมื่อวันที่ 27 พฤษภาคมจนถึงวันนี้ (28 พ.ค.65) เกิดวาตภัยในพื้นที่ 3 จังหวัด ได้แก่ กาญจนบุรี นครศรีธรรมราช และสงขลา รวม 3 อำเภอ 3 ตำบล 4 หมู่บ้าน บ้านเรือนประชาชนได้รับผลกระทบ 4 หลัง ไม่มีผู้บาดเจ็บและเสียชีวิต กรมป้องกันและบรรเทาสาธารณภัย ได้ประสานจังหวัดและหน่วยงานที่เกี่ยวข้องในพื้นที่สำรวจความเสียหายและให้การช่วยเหลือผู้ประสบภัยในเบื้องต้นแล้ว ประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ 1784” และสายด่วนนิรภัย 1784 ตลอด 24 ชั่วโมง